**סינדרלה 3: אהבת אמת** (באנגלית: **Cinderella III: A Twist in Time**, בתרגום לעברית: **סינדרלה 3: טוויסט בזמן**) הוא סרט פנטזיה והרפתקאות רומנטי מוזיקלי מונפש אמריקאי משנת 2007, אשר משמש כסרט השלישי והאחרון בטרילוגיית "סינדרלה" שמבוססת על מעשייה בעלת אותו שם, לאחר הסרטים "סינדרלה" (1950) ו"סינדרלה 2: חלומות מתגשמים" (2002). עלילת הסרט מתרחשת כשנה לאחר אירועי הסרט הראשון, והיא מספרת על ליידי טרמיין שמשתמשת במטה הקסם שנגנב מידי הפיה הסנדקית על מנת לשנות את הזמן ולמנוע מסינדרלה להתחתן עם הנסיך.

הסרט בוים על ידי פרנק ניסן, נכתב על ידי דן ברנדסן, מרגרט היידנרי, קולין מיליאה ונטימילה ואדי גוזליאן, הופק על ידי מרגוט פיפקין, נערך על ידי ליסה לינדר והולחן על ידי ג'ואל מקנילי. חברות ההפקה של הסרט הן אולפני דיסניטון ו-Walt Disney Pictures שבבעלות חברת וולט דיסני. הנפשת הסרט נעשתה על ידי DisneyToon Studios Australia, כאשר זהו הסרט האחרון שהאולפן הנפיש.

הסרט הופץ ברחבי העולם לצפייה ביתית על ידי Walt Disney Studios Home Entertainment, תחילה ב-DVD ובהמשך בבלו-ריי, כאשר הוא הופץ לראשונה בארצות הברית ב-6 בפברואר 2007. בישראל הסרט שודר לראשונה בתרגום עברי ב-10 בדצמבר 2012 בערוץ yes5. ב-16 ביוני 2022 הושק שירות הסטרימינג דיסני+ בישראל, וסרט זה בגרסה מדובבת לעברית נכלל בחלק מתכני הבכורה שלו, כאשר עד אז הוא נחשב לסרט היחיד בטרילוגיה שאינו דובב לעברית. אורך הסרט הוא כ-70 דקות.

בניגוד לרוב סרטי ההמשך של דיסני, סרט זה קיבל ביקורות חיוביות בדרך כלל מהמבקרים, שראו בו שיפור עצום לעומת קודמו, ושיבחו את התפתחויות של הדמויות. הסרט גרף כמעט 93 מיליון דולר מהמכירות שלו מאז הפצתו, כאשר תקציבו הוא כ-8 מיליון דולר. עלילת הסרט עובדה מספר פעמים לספרים, כאשר ספר שעוקב אחר עלילתו הופץ בישראל בשנת 2007 על ידי ידיעות ספרים בתרגומה של סיגל גפן.

עלילה
-----

הסרט מתרחש כשנה לאחר אירועי הסרט "סינדרלה", והוא מתחיל כאשר הפיה הסנדקית והעכברים ז'אק וגאס אורחים פיקניק כדי לחגוג את יום הנישואים הראשון של סינדרלה והנסיך. בו זמנית מוצגות האחיות החורגות של סינדרלה, אנסטסיה ודריזלה, שמאז שהתחתנה עם הנסיך נאלצות לבצע את עבודות הבית השונות במקומה באילוץ אימם, ליידי טרמיין. דעתה של אנסטסיה מוסחת בזמן שהיא חולמת בהקיץ על הסוף הטוב שלה ומגיעה לפיקניק, שם היא מגלה שסינדרלה פגשה את הנסיך בנשף בזכות הקסם של הפיה בסנדקית. כאשר הפיה הסנדקית מפילה בטעות את מטה הקסם שלה, אנסטסיה גונבות אותו ומראה אותו לאמה ואחותה. כשהפיה הסנדקית מבקשת בחזרה את מטה הקסם שלה, אנסטסיה הופכת אותה בטעות לפסל.

כשהיא מתענגת על ההזדמנות להחזיר את מזלה על חשבון סינדרלה, ליידי טרמיין משתמשת במטה הקסם כדי לנסוע אחורה בזמן ליום שבו הרכיב הדוכס הגדול את נעל הזכוכית על סינדרלה בביתה. כשסינדרלה עדיין נעולה בחדר השינה שלה, ליידי טרמיין מגדילה את נעל הזכוכית כך שתתאים לכף רגלה הגדולה של אנסטסיה, מה שמאלץ את הדוכס הגדול להכריז עליה ככלתו של הנסיך. כאשר סינדרלה לבסוף בורחת, ליידי טרמיין שוברת את נעל הזכוכית השנייה שלה, ומכאן מבטלת כל הוכחה שנותרה לכך שהיא רקדה עם הנסיך בלילה הקודם. סינדרלה נחושה להחזיר את הסוף הטוב שלה, והיא רודפת אחרי משפחתה החורגת לארמון, עם ז'אק וגאס.

סינדרלה נכנסת לארמון דרך הכניסה של המשרתים, לאחר שעבדה על פרודנס, אחראית המשרתים, שהיא לוכדת עכברים מלכותית. בזמן הזה הנסיך מתווכח עם אביו המלך בנושא אהבת אמת. כשמכריזים לשניים שמצאו את נערת הנעל, הנסיך מתעקש בהתחלה שנעשתה טעות עד שליידי טרמיין מטילה עליו כישוף שמשכיח ממנו את סינדרלה והוא מציע לאנסטסיה נישואים, כאשר ז'אק וגאס ראו את זה. בהמשך סינדרלה נפגשת עם הנסיך שלא מצליח לזהות אותה, דבר שמותיר אותה פגועה ומבולבלת. כשהיא פגועה, העכברים מספרים לסינדרלה על מה שקרה עם מטה הקסם והיא מחליטה להחזיר אותו. באותו זמן המשפחה החורגת של סינדרלה מתלהבת מהחיים בארמון, והמלך מביא לאנסטסיה צדף שהיה שייך לאשתו המנוחה. אנסטסיה מתחילה להרגיש אשמה על כך שהונה אותם, בעוד שהנסיך מתחיל להבין שהוא לא באמת אוהב את אנסטסיה.

בהמשך הסרט העכברים גונבים את מטה הקסם מחדר ההלבשה של ליידי טרמיין, בעוד שלוציפר החתול מנסה לעצור אותם. כשמטה הקסם בידיים של סינדרלה היא נתפסת על ידי שומרי הארמון לפני שהיא מצליחה לבטל את הכישוף, כאשר ליידי טרמיין הורתה להגלות אותה מהממלכה באמצעות ספינה. הנסיך, שמבולבל מכל המצב, פוגש את ז'אק וגאס שמסבירים לו את המצב ומראים לו את נעל הזכוכית השנייה של סינדרלה שתוקנה מאז על ידי הציפורים. למרות האיסור של אביו, הנסיך רודף אחר הספינה ומצהיר על אהבתו לסינדרלה, שמסכימה להינשא לו.

עם החזרה לארמון, הנסיך וסינדרלה מסבירים את המצב למלך שמורה על מעצרה המיידי של משפחתה חורגת של סינדרלה, אך היא מצליחה להימלט. בזמן שסינדרלה מתכוננת לחתונתה, ליידי טרמיין חוזרת עם אנסטסיה, שהפכה באורח קסם לדופלגנגר של סינדרלה, אם כי התנגדה לכך. ליידי טרמיין לוכדת את סינדרלה ואת העכברים בכרכרת דלעת עם סורגים המונעת על ידי לוציפר החתול, בסצנה אפלה שמזכירה את יצירת הכרכרה המלכותית מדלעת מהסרט הראשון. סינדרלה, ז'אק וגאס מביסים את לוציפר ומשתחררים מהכרכרה לפני שהיא נוסעת על קצה צוק, וחוזרים לארמון רכובים על סוס. סינדרלה מגיעה בזמן לראות את אנסטסיה מסרבת להמשיך בחתונה, אשר מחליטה שהיא מעדיפה לזכות באהבה האמיתית שלה מבלי לקחת אותה ממישהו אחר. כועסת, ליידי טרמיין הופכת את השומרים של המלך לבעלי חיים שונים, ושהיא עומדת לתקוף את אנסטסיה וסינדרלה, הנסיך משתמש בחרבו כדי להסיט את הכישוף, והופך את ליידי טרמיין ודריזלה לקרפדות.

לאחר שהחזירה את עצמה לצורתה האמיתית, אנסטסיה מציעה להחזיר את הצדף למלך אך הוא מסרב, ומזכיר לה שכולם ראויים לאהבת אמת. סינדרלה ואנסטסיה מתפייסות ויחד הן משחררות את הפיה הסנדקית, אשר מציעה לבטל את כל מה שהתרחש, אך כשהיא רואה שזה רק חיזק את אהבתם של סינדרלה והנסיך היא מחליטה לוותר על כך.

במהלך כתוביות הסיום, אנסטסיה עוברת לארמון עם סינדרלה ומתאחדת עם האופה מהסרט "סינדרלה 2: חלומות מתגשמים". דריזלה וליידי טרמיין נמצאות במרתף כשלפתע הן חוזרות לצורותיהן האנושית, אך שתיהן לבושות כעת בסמרטוטים הישנים של סינדרלה, למרבה הזוועה.

מדבבים
------

הדיבוב המקורי של הסרט בוים על ידי ג'יימי תומאסון, כאשר המדבבים מהסרט הקודם, "סינדרלה 2: חלומות מתגשמים" משנת 2002, חזרו לדבב בסרט זה לאחר שהחליפו את המדבבים מהסרט המקורי משנת 1950, "סינדרלה". הדיבוב העברי של הסרט בוים על ידי אפי בן ישראל והופק על ידי ענבר שטגר עזרא באולפני דאבי דאב, כאשר אף מדבב מהסרטים הקודמים שדובבו לא חזר לתפקידו. שרית סרי שדיבבה בסרט הראשון את אנסטסיה מדבבת בסרט זה את ליידי טרמיין, כמו כן ספיר דרמון דיבבה את אנסטסיה, לאחר שכבר דיבבה אותה בעיבוד הלייב אקשן לסרט המקורי, "סינדרלה" משנת 2015. ערן מור דיבב בעיבוד הלייב אקשן את הנסיך ובסרט זה הוא דיבב את גאס, כמו כן אלונה אלכסנדר שדיבבה דמויות שונות בלייב אקשן מדבבת בסרט זה את סינדרלה.

| שם הדמות | מדבב/ת באנגלית | מדבב/ת בעברית |
| --- | --- | --- |
| סינדרלה | ג'ניפר הייל (קול)תמי טאפאן (שירה) | אלונה אלכסנדר |
| הנסיך | כריסטופר דניאל בארנס | גילן שחף |
| ליידי טרמיין | סוזן בלאקסלי | שרית סרי |
| אנסטסיה | טרס מקנייל | ספיר דרמון |
| דריזלה | ראסי טיילור | לורן סביר |
| הפיה הסנדקית | אפי בן ישראל |
| המלך | אנדרי סטוג'קה | יואב בר-לב |
| פרודנס | הולנד טיילור | ענת ניב |
| הדוכס הגדול | רוב פאולסן | צביקה פורמן |
| ז'אק | דן קיזלר |
| גאס | קוריי בורטון | ערן מור |
| לוציפר | פרנק ולקר |

הפקה
----

### פיתוח

כחלק מהאסטרטגיה של חברת וולט דיסני להפיק סרטי המשך לסרטי ההנפשה הקלאסיים שלהם ישירות לצפייה ביתית, הופק סרט זה המשמש כסרט ההמשך השני לסרט "סינדרלה" משנת 1950 לאחר הסרט "סינדרלה 2: חלומות מתגשמים" משנת 2002. עותקים רבים של סרט ההמשך הראשון נמכרו, דבר שעודד את החברה להזמין סרט המשך נוסף, אף על פי הביקורות השליליות עליו. בעוד שסרט ההמשך הראשון כלל שלושה סיפורים שונים, סרט זה מתמקד בקו עלילה אחד רציף. סרט זה בוים על ידי פרנק ניסן, כאשר החברה פנתה אליו על מנת לביים אותו בדיוק כשסיים לביים את "פו הדב: סיפורו של פיל נפיל" בשנת 2004. ניסן טען שהוא לא נבהל מהאחריות לביים סרט שייקח חלק בטרילוגיית "סינדרלה" הנערצת, ובמקום זאת מצא את ההזדמנות לאתגר מרתיע ומרגש ממנו קיווה ללמוד. הוא צפה מספר פעמים בסרט המקורי כדי לקבל סיפור והשראה אמנותית.

כמה מבקרים ומעריצי דיסני מחו על ההכרזה על סרט המשך נוסף ל"סינדרלה", בטענה שסרטי ההמשך של דיסני באיכות נמוכה. ניסן בחר להתעלם מהמוניטין השלילי של החברה ולהתמקד ביצירת הסרט הטוב ביותר שהוא יכול לעשות, כאשר מנהלי דיסני אפשרו לו חופש יצירתי רב להגשים את חזונו. בשנת 2005 עלה בקו הספנות דיסני המחזמר "Twice Charmed" שבעל עלילה דומה לסרט זה, כאשר ניסן מסביר שכל דמיון בין השניים הוא מקרי בלבד ושאין קשר בין ההפקות, אף על פי שכותבי השירים של סרט זה, מיכאל וויינר ואלן זאכרי, כתבו גם את שירי המחזמר. סרט זה הוא סרט ההמשך הראשון של דיסני שמוזכר בכורתו שהוא שלישי, למרות שהוא לא סרט ההמשך השלישי הראשון של החברה.

### כתיבה

יו גרנט, אחד מהגברים שעליו מתבוססת אישיות הנסיך בסרט
הסרט נכתב על ידי דן ברנדסן, מרגרט היידנרי, קולין מיליאה ונטימילה ואדי גוזליאן. עוד כשיצא הסרט הראשון בטרילוגיית "סינדרלה" בשנות ה-50, אנסטסיה תמיד תוארה כאחות החורגת הפחות נעימה של סינדרלה. בסרט ההמשך הראשון התפתחה דמותה לדמות סימפתית ומורכבת יותר, כאשר בחרו להתמקד בה יותר מאשר באחותה דריזלה. קשת הדמות של אנסטסיה היה המוטיב החוזר היחיד שהושאל מסרט ההמשך הראשון לסרט זה.

הכותבים האמינו שהתמקדות בדמות משנה תגרום לסיפור מעניין יותר, בניגוד להתמקדות בסינדרלה בלבד. ניסן שיבח את הכותבים על יצירת סיפור מרתק, כאשר הוא העניק להם חופש יצירתי. הוא גם שיבח את המפיקה מרגוט פיפקין בשמירה על ריכוז הצוות, מה שהביא למעט סצנות שירדו בעריכה, אם כי ניסן רצה שהסרט יהיה ארוך יותר ויכיל דמויות ומושגים חדשים. עלילת משנה שסובבה סביב גאס שגילה יקום מקביל המאוכלס על ידי עכברים נמחקה, מפני שהיא מסיחה את הדעת ממערכת היחסים של סינדרלה והנסיך.

היה שיח מסוים בין ניסן לחברה על הרצון לעדכן את הנושאים והדמויות של "סינדרלה" עבור הקהל המודרני, מבלי לזלזל בסרט המקורי. היה לו חשוב לשמור על האיכויות המקוריות של סינדרלה, למרות שהפך אותה לגיבורה מודרנית יותר מתוך אמונה שהיא נשארת אחת מנסיכות דיסני האהובות "בגלל מי שהיא" ו"היחס שלה לחיים". כדי לשקף שינויים באופן שבו החברה ראתה גיבורות במהלך 50 השנים מאז יציאת הסרט המקורי לאקרנים, הדמות הופכת בכוונה לגיבורה פעילה יותר במהלך המערכה השנייה של הסרט, תוך שהיא מחליטה להשתלט על מצבה. כמו כן, יוצרי הסרט יצרו למעשה את הגרסה שלהם לנסיך מאפס, עליו מעט היה ידוע קודם לכן בשל זמן המסך המוגבל שלו בסרט המקורי. ניסן הסביר, "לא רצינו אותו מודרני מדי כדי שהוא ייראה כמו בחור נחמד מהפרוורים. עדיין רציתי את הסוג הרומנטי הזה לנסיך, אז זה היה דבר עדין מאוד". מספר סופרים גויסו כדי לשנות את הדיאלוג של הנסיך כדי לגלות את האיזון המתאים בין מודעות עצמית, הומור מתנשא וכנות. יוצרי הסרט גם ביססו את אישיותו על גברים מובילים בקומדיות רומנטיות, ביניהם יו גרנט. ניסן שיבח את כריסטופר דניאל בארנס, המדבב של הנסיך, באמירה שהוא "השילוב הנכון של גיבור קלאסי עם בחור מודרני". אמה המנוחה של הנסיך שהוזכרה ונראתה לראשונה בסרט זה, זכתה לכינוי "המלכה גרטי" במהלך ההפקה.

למרות כמה דיונים מוקדמים על מודרניזציה של האם החורגת ברוח המחזמר "מרשעת", ניסן התעקש כי ליידי טרמיין, שהוא מחשיב כאחת הנבלים הגדולים ביותר של דיסני, תישאר זהה ולא תשתנה. הטקסט בסרט צוחק על דברים מהסרט המקורי, כמו שאף אישה אחרת בממלכה לא יכולה לחלוק את מידת הנעל של סינדרלה.

### הנפשה

למרות שיש לו ניסיון בהנפשה, ניסן כמעט ולא לקח חלק בתחום זה בסרט, כאשר במקום זאת התמקד בסטוריבורד ומדי פעם חידש סצנות מאתגרות. במהלך קטעי המסע בזמן, מספר סצנות שנראות כמעט זהות לסרט המקורי צוירו מחדש עבור סרט זה. ניסן הסביר שלא ניתן לעשות שימוש חוזר בסצנות המקוריות בשל התקדמות בטכנולוגיית ההנפשה. הוא החליט שהנפשת חומר חדש במקום זאת תעזור לסצנות שנבדקו מחדש להופיע בצורה חלקה יותר בסרט זה. מאחר שחלק גדול מהצוות היצירתי של הסרט המקורי נפטר או פרש עד שההפקה החלה, הבמאי התייחס לספריית מחקר ההנפשה של דיסני לצורך השראת דמויות והמשכיות עיצובית. ניסן תיאר את ליידי טרמיין כדמות המציאותית ביותר מבחינה אנטומית של הסרט, ופעל לשמר את המראה הלא מצויר של הדמות על מנת לשדר באמת את טבעה המרושע והמאיים.

הפקת הסרט נמשכה כשנתיים וחצי, החל מתחילת 2004 עד סתיו 2006, כשהבמאי טען שהיא לקחה יחסית מהר לעומת סרטים אחרים. ביוני 2007 חברת וולט דיסני הודיעה כי אולפני דיסניטון יפסיקו ליצור סרטי המשך ישירות לווידאו, דבר שגרם לספק האם הסרט יושלם. בסופו של דבר הסרט יצא ונחשב לאחד מסרטי ההמשך האחרונים של דיסני ישירות לווידאו, כאשר אחריו יצא בשנת 2008 הסרט "בת הים הקטנה 3: סיפורה של אריאל". אולפני דיסניטון העבירו את המיקוד שלהם לזיכיונות והנפשה ממוחשבת זמן קצר לאחר מכן, ביניהם סדרת הסרטים "טינקרבל" שמבוססת על הזיכיון "פיות דיסני", כאשר ניסן הפיק מספר סרטים קצרים שנועדו לקדם את הסרט הראשון בסדרה, "טינקרבל" משנת 2008.

הסרט הוא הסרט האחרון שהנפיש DisneyToon Studios Australia. אולפן הסרטים נסגר בהדרגה כשהסרט היה עדיין בהפקה, כאשר האנימטורים שלו נשארו נחושים להשלים את הסרט כמיטב יכולתם, למרות שהוא חלק מהסרטים האחרונים שלהם. מחלקות שונות נסגרו ועובדיהן פוטרו לאחר שסיימו את משימותיהם. לאחר שהסתיימה העבודה על ההנפשה ביולי 2006, האולפן נסגר ושאר הציוד נמכר במכירה פומבית. בכתוביות הסיום של הסרט יש הקדשה לאולפן. הסרט הופק בתקציב של 8 מיליון דולר.

### הפצה

כמה מבקרים שיערו שהסרט ייצא באופן מוגבל בבתי הקולנוע באירופה, אך לבסוף הוא יצא ישירות לווידאו בלבד על ידי Walt Disney Studios Home Entertainment. הסרט הופץ לראשונה לזמן מוגבל ב-6 בפברואר 2007 בארצות הברית ב-DVD, כאשר ב-31 בינואר 2008 הוא נכנס לכספת דיסני. ב-3 בדצמבר 2008 שודר הסרט בטלוויזיה בערוץ Toon Disney האמריקאי. ב-20 בנובמבר 2012 הסרט יצא בבלו-ריי יחד עם הסרט "סינדרלה 2: חלומות מתגשמים". עלילת הסרט עובדה מספר פעמים לספרים, כאשר ספר שעוקב אחר עלילתו הופץ בישראל בשנת 2007 על ידי ידיעות ספרים בתרגומה של סיגל גפן.

מגזין "וראייטי" חזה שהסרט ירוויח "מכירות והשכרות בריאות אם לא די אדירות". הסרט הגיע לראש טבלת המכירות הלאומית של DVD במהלך השבוע הראשון ליציאתו, ועד שנת 2008 הוא הרוויח יותר מ-80 מיליון דולר ממכירות וידאו ביתיות. הסרט הרוויח בסופו של דבר למעלה מ-92 מיליון דולר, כאשר אתר "The Numbers" דיווח שהסרט גרף כ-92,915,486 דולר ממכירות וידאו.

בישראל הסרט שודר לראשונה בתרגום עברי ב-10 בדצמבר 2012 בערוץ yes5. ב-16 ביוני 2022 הושק שירות הסטרימינג דיסני+ בישראל, וסרט זה בגרסה מדובבת לעברית נכלל בחלק מתכני הבכורה שלו, כאשר עד אז הוא נחשב לסרט היחיד בטרילוגיה שאינו דובב לעברית.

מוזיקה
------

היידן פנטייר, מבצעת שיר הנושא של הסרט
מיכאל וויינר ואלן זאכרי כתבו שירים מקוריים עבור הסרט, כאשר מלחינו הוא ג'ואל מקנילי שהלחין לפני כן את הסרטים "פיטר פן 2", "ספר הג'ונגל 2", "מולאן 2", "פו הדב: סיפורו של פיל נפיל", "לילו וסטיץ' 2 - הגליץ' של סטיץ'" ו"השועל והכלבלב 2". במהלך הסרט מושרים על ידי הדמויות שבעה שירים, כאשר שלושה מתוכם הם שירים שחוזרים על עצמם. כל השירים בוצעו בגרסה העברית על ידי המדבבים שלהם, כאשר תרגום השירים והניהול המוזיקלי נעשה על ידי אפי בן ישראל. בכתוביות הסיום של הסרט הושמע השיר המקורי "I Still Believe" בביצוע היידן פנטייר, אשר משמש כשיר הנושא של הסרט והופק לו גם קליפ בכיכובה. הקליפ הופיע פעמים רבות באותה תקופה בערוץ דיסני, והוא נכלל כבונוס למהדורת ה-DVD של הסרט. פסקול הסרט, אשר נקרא "Cinderella III: A Twist In Time (Original Motion Picture Soundtrack)", כולל בתוכו 18 רצועות של שירים ולחנים שהופיעו בסרט.


| Cinderella III: A Twist In Time (Original Motion Picture Soundtrack) |
| --- |
| מס' | שם | ביצוע | משך |
| 1. | Perfectly Perfect | ג'ניפר הייל, טרס מקנייל, ראסי טיילור, כריסטופר דניאל בארנס, רוב פאולסן, קוריי בורטון | 4:03 |
| 2. | Turning Back Time |   | 2:22 |
| 3. | More Than a Dream | תמי טאפאן | 2:10 |
| 4. | Lucifer and the Prince |   | 2:57 |
| 5. | Perfectly Perfect (Reprise) | טרס מקנייל | 0:40 |
| 6. | Dangerous Chase |   | 1:17 |
| 7. | At the Ball | רוב פאולסן, קוריי בורטון | 1:32 |
| 8. | The Glass Slipper |   | 0:52 |
| 9. | At the Ball (Reprise) | רוב פאולסן, קוריי בורטון | 0:20 |
| 10. | More Than A Dream (Reprise) | תמי טאפאן | 0:37 |
| 11. | Prince to the Rescue |   | 2:08 |
| 12. | Mad Pumpkin Ride |   | 3:12 |
| 13. | I Still Believe | היידן פנטייר | 3:28 |
| 14. | A Love For All Time |   | 2:43 |
| 15. | More Than a Dream (Pop Version) | לאורה דיקינסון | 2:46 |
| 16. | Cat and Mouse Game (Bonus Track) |   | 1:00 |
| 17. | Magical Change Game (Bonus Track) |   | 0:31 |
| 18. | Trivia Game (Bonus Track) |   | 0:29 |

ביקורות
-------

לרוב סרטי ההמשך של דיסני בעלי מוניטין לא טוב בקרב המבקרים והמעריצים, אך עם זאת, סרט זה זכה בעיקר לביקורות חיוביות מהמבקרים שהודו בשיפור שלו לעומת קודמו. באתר "Rotten Tomatoes" הסרט מחזיק בדירוג של 75% על סמך שמונה ביקורות, לעומת סרט ההמשך הראשון שבעל דירוג של 11%.

בכתבה לאתר "AllMovie" כתב ג'ייסון ביוקנן שהסרט הוא המשך מונפש קסום מלא בשירים, מתח מושך ציפורניים ונפלאות קסומות לכל המשפחה. BBC Online סקר את הסרט כ"סיפור קלאסי המסופר מחדש בצורה מצחיקה ומרעננת". ג'ו סטרייק מאתר "Animation World Network" רשם על הסרט שהוא "סרט מצוין, במובנים מסוימים טוב יותר מהמקור - עשיר יותר מבחינה רגשית ועם דמויות שמתעלות מעל המקורות הקריקטוריים שלהן כדי להציג עומק ואישיות". בכתיבה עבור "וראייטי", מבקר הקולנוע וההיסטוריון ג'ו ליידון תיאר את הסרט כ"סרט מונפש משעשע קלות". ננסי דייוויס קו כינה באתר "Common Sense Media" את הסרט כטוויסט מצחיק וחביב על הסרט המקורי. ג'ון לאסר מהבלוג "Blogcritics" רשם שהסרט הוא תוספת מקובל לזיכיון, אך מתח ביקורת על השירים שלו. דאג ווקר מאתר "Channel Awesome" תיאר את הסרט כאחת ההפצות "המוזרות" וה"בידוריות ביותר" של דיסני. בעודו משבח את הבימוי של ניסן, בריאן אורנדורף מאתר "DVD Talk" שיבח את דיבובה של מקניל בתור אנסטסיה, וכתב שהיא "נותנת קריאה עשירה ומתוקה של אנסטסיה שהסרט בסופו של דבר מסתמך עליה בצורה בלתי צפויה". דייוויד קורנליוס מאותו אתר שיבח את איכות ההנפשה, למרות הביקורת השלילית על עיצובי הדמויות, קטעי הפעולה והתסריט. קולין ג'ייקובסון מאתר "DVD Movie Guide" כתב שהרעיון של הסרט מעניין. אנדרו שרף מאתר "CHUD.com" תיאר את הסרט כסרט המשך הגון אך מיותר, כמו כן הוא מצא את ההומור המודע לעצמו של הסרט "לא במקום", והשווה אותו באופן שלילי לסרט "שרק 2". באתר "The Numbers" נכתב שעלילת הסרט צפויה וקלישאתית ושהנפשתו "שטוחה להחריד". מאט הולמס מאתר "WhatCulture" ציין שהוא מרחם על ילדים "שמחזיקים דברים" כמו הסרט. פז אגמי שיבחה באתר "פוליטיקלי קוראת" את דמותה של סינדרלה שבסרט זה הופכת לאקטיבית.

עם הזמן הסרט פיתח מוניטין של אחד מסרטי ההמשך הטובים ביותר של דיסני. בעקבות ההחלטה של דיסני להפסיק להפיק סרטי המשך ישירות לווידאו, דן קויס מאתר "סלייט" השתמש בסרט כדוגמה לסרט המשך שראוי למקור. באתר "Polygon" הסרט מדורג כסרט ההמשך השני הטוב ביותר של דיסני שיצא ישירות לווידאו, בעוד שבאתר "Insider" הוא דורג במקום הרביעי. רוס בונימה מאתר "Collider" הכריז על הסרט כ"אחד מסרטי ההמשך הטובים ביותר של דיסני בווידאו", מתוך אמונה שהוא "דחף את הגבולות" כמו שאף סרט המשך של דיסני לא העז לעשות קודם לכן. קווין וונג מאתר "GameSpot" כינה את הסרט כאחד משבעת סרטי ההמשך המוזרים ביותר של דיסני. לאחר הוצאת הסרט "הנוקמים: סוף המשחק" בשנת 2019, פרסומים בתקשורת השוו את קווי העלילה של שני הסרטים.

קישורים חיצוניים
----------------

* 

* אתר האינטרנט הרשמי של סינדרלה 3: אהבת אמת (באנגלית)

* "סינדרלה 3: אהבת אמת", במסד הנתונים הקולנועיים IMDb (באנגלית)

* "סינדרלה 3: אהבת אמת", באתר נטפליקס

* "סינדרלה 3: אהבת אמת", באתר AllMovie (באנגלית)

* "סינדרלה 3: אהבת אמת", באתר Rotten Tomatoes (באנגלית)

* "סינדרלה 3: אהבת אמת", באתר דיסני+ סרטים (באנגלית)

* "סינדרלה 3: אהבת אמת", במסד הנתונים הקולנועיים KinoPoisk (ברוסית)
* סינדרלה 3: אהבת אמת, במיזם "אישים" לתיעוד היצירה הישראלית

הערות שוליים
------------

1. 1 2  אפי טריגר, חדשות טלוויזיה: דצמבר בערוצי הסרטים של YES, באתר פופ טארטס
2. 1 2 3  פז אגמי, מה קורה כשסינדרלה מצילה את עצמה?, באתר פוליטיקלי קוראת, 23 באפריל 2020
3. 1 2  סינדרלה 3 - אהבת אמת, באתר סימניה
4. 1 2  סינדרלה 3: אהבת אמת, באתר Behind The Voice Actors
5. 1 2 3 4  ג'ו ליידון, Cinderella III: A Twist in Time, באתר וראייטי, 5 בפברואר 2007
6. 1 2  BWW News Desk‏, Damiano is Singing Voice of Cinderella in Disney Video, באתר BroadwayWorld‏, 8 במרץ 2007
7. ↑  בשאר הסרטים שדובבו לעברית נקראה "הפיה הטובה"
8. ↑  נישאר הדיבוב המקורי בדיבוב העברי
9. 1 2  Disney to drop direct-to-DVD sequels, באתר CBC.ca‏, 23 ביוני 2007
10. 1 2 3 4 5 6 7 8 9 10 11 12  ארון וואלאס, Frank Nissen, Cinderella III: A Twist in Time, באתר DVDizzy.com‏, 30 בינואר 2007
11. ↑  סקוט הטריק, There's gold in them DVDs: theatricals reincarnated for the home, באתר The Free Dictionary,‏ 7 באוקטובר 2003
12. 1 2 3  מנסור מיטאיוואלה, Disney Movies Sequels You Never Knew Existed, באתר Looper‏, 16 באוגוסט 2017
13. 1 2 3 4 5 6 7 8 9 10 11 12  ג'וש ארמסטרונג, Director Frank Nissen on Cinderella III: A Twist In Time, באתר Animated Views‏, 23 בינואר 2007
14. 1 2 3 4 5 6 7 8 9 10 11 12 13 14 15 16  אד ליו, Frank Nissen Revisits a Classic with Cinderella III, באתר Anime Superhero News‏, 30 בינואר 2007
15. 1 2 3 4 5 6 7 8 9  ג'ו סטרייק, Disney DTV Sequels: End of the Line, באתר Animation World Network‏, 28 במרץ 2007
16. 1 2  ג'ו ליידון, Cinderella III: A Twist in Time, באתר The Free Dictionary‏, 12 בפברואר 2007
17. ↑  כריסטופר קמפבל, 13 Movie Franchises Where Bad Guys Turned Good, באתר Film School Rejects
18. 1 2  דן קויס, Bambi II Is Better Than Bambi, באתר סלייט, 17 ביולי 2007
19. ↑  העיתונות המאוחדת, In shift, Disney to scrap lucrative direct-to-DVD animated sequels, באתר Seattle Post-Intelligencer‏, 22 ביוני 2007
20. 1 2 3  רוס בונימה, ‘Cinderella III: A Twist in Time’ Is One of Disney’s Weirdest Direct-to-Video Films. That’s Why It’s Also One of the Best, באתר Collider‏, 7 בפברואר 2022
21. ↑  ג'וש שארפ, 25 Weeks of DisneyToon Sequels: Week 24, באתר The DisInsider‏, 5 באוקטובר 2020
22. ↑  ניק גרים, Disney cans Australian animation operation, באתר ABC News‏, 27 ביולי 2005
23. 1 2  קולין ג'ייקובסון, Cinderella III: A Twist In Time (2007), באתר DVD Movie Guide‏, 29 בינואר 2007
24. ↑  ג'וש ארמסטרונג, Cinderella III to hit theaters?, באתר Animated Views‏, 22 במאי 2005
25. ↑  צוות THR‏, Disney returns ‘Aladdin,’ ‘Cinderella’ to vault, באתר הוליווד ריפורטר, 18 באוקטובר 2007
26. ↑  מייק ג'נקרלי, Blu-ray Review "Cinderella II: Dreams Come True / Cinderella III: A Twist in Time", באתר Media Mikes‏, 21 בנובמבר 2012
27. ↑  איוון ג'ייקובס, Cinderella III: A Twist in Time Is Pure Magic on the Sales Charts, באתר MovieWeb‏, 15 בפברואר 2007
28. ↑  ווייד סמפסון, Tinker Bell Talks To Me, באתר MousePlanet‏, 20 באוגוסט 2008
29. ↑  Cinderella III: A Twist in Time (2007), באתר The Numbers
30. ↑  דן גולדווסר, JOEL MCNEELY SCORES CINDERELLA III, באתר ScoringSessions.com‏, 27 באוגוסט 2006
31. 1 2 3  דייוויד קורנליוס, Cinderella III - A Twist in Time, באתר DVD Talk‏, 5 בפברואר 2007
32. ↑  Hayden Panettiere - I Still Believe(Cinderella), באתר יוטיוב
33. ↑  אד פרקיס, Cinderella III: A Twist in Time, באתר CinemaBlend‏, 27 במאי 2016
34. 1 2  Cinderella III: A Twist In Time (Original Motion Picture Soundtrack), באתר יוטיוב
35. ↑  סינדרלה 3: אהבת אמת, באתר Rotten Tomatoes
36. ↑  סינדרלה 2: חלומות מתגשמים, באתר Rotten Tomatoes
37. ↑  סינדרלה 3: אהבת אמת, באתר AllMovie
38. ↑  DVD review: Cinderella III A Twist In Time, באתר BBC Online‏, 11 בספטמבר 2007
39. ↑  סינדרלה 3: אהבת אמת, באתר Common Sense Media
40. ↑  ג'ון לאסר, DVD Review: Cinderella III: A Twist in Time, באתר Blogcritics‏, 31 בינואר 2007
41. ↑  דאג ווקר, Cinderella III: A Twist in Time – Nostalgia Critic, באתר Channel Awesome‏, 8 בספטמבר 2021
42. ↑  בריאן אורנדורף, Cinderella III: A Twist in Time, באתר DVD Talk‏, 6 בפברואר 2007
43. ↑  אנדרו שרף, DVD REVIEW: CINDERELLA III: A TWIST IN TIME, באתר CHUD.com‏, 3 במאי 2007
44. ↑  DVD Releases for February 6, 2007, באתר The Numbers‏, 5 בפברואר 2007
45. ↑  מאט הולמס, Lasseter kills off the Disney straight to dvd sequels, באתר WhatCulture‏, 25 ביוני 2011
46. ↑  פטרנה ראדולוביץ', Every Disney direct-to-video sequel, prequel, and mid-quel, ranked, באתר Polygon‏, 28 במרץ 2019
47. ↑  ליסה ורשטדט, All of Disney's straight-to-home-video sequels, prequels, and midquels, ranked from best to worst, באתר Insider‏, 10 ביולי 2020
48. ↑  קווין וונג, The Weirdest Disney Movie Sequels You Probably Forgot Existed, באתר GameSpot‏, 5 במרץ 2019
49. ↑  שרה אל מחמוד, The 5 Strangest Direct-To-Video Disney Movies, באתר CinemaBlend‏, 27 בנובמבר 2019
50. ↑  נטלי זוטר, Disney Sequels: How We Went from Direct-to-Video to Frozen II, באתר Den of Geek‏, 20 בנובמבר 2019

| נסיכות דיסני |
| --- |
| שלגיה • סינדרלה • אורורה • אריאל • בל • יסמין • פוקהונטס • מולאן • טיאנה • רפונזל • מרידה • מואנה |
| סרטים | 

|  |  |
| --- | --- |
| סרטי אנימציה באורך מלא​ | שלגיה ושבעת הגמדים (1937) • סינדרלה (1950) • היפהפייה הנרדמת (1959) • בת הים הקטנה (1989) • היפה והחיה (1991) • אלאדין (1992) • פוקהונטס (1995) • מולאן (1998) • הנסיכה והצפרדע (2009) • פלונטר (2010) • אמיצה (2012) • מואנה (2016) |
| המשכונים | שובו של ג'אפר (1994) • אלאדין ומלך הגנבים​ (1996) • פוקהונטס 2: מסע לעולם חדש (1998) • בת הים הקטנה 2: השיבה לים (2000)​ • סינדרלה 2: חלומות מתגשמים (2002) • מולאן 2​ (2004) • סינדרלה 3: אהבת אמת (2007) • פלונטר: לפני שהכל התחיל (2017) |
| קדימונים | היפה והחיה 2: חורף קסום​ (1997) • בת הים הקטנה 3: סיפורה של אריאל​ (2008) |
| סרטים קצרים | היפה והחיה: עולמה הקסום של בל​ (1998) • הנסיכות של דיסני - סיפורים מכושפים (2007) • פלונטר עד עצם היום הזה (2012) • האגדה של מורדו (2012) |
| סרטי לייב אקשן | מליפיסנט (2014) • סינדרלה (2015) • היפה והחיה (2017) • אלאדין (2019) • מליפיסנט: אדונית הרשע (2019) • מולאן (2020) • בת הים הקטנה (2023) • שלגיה (2024) |

 |
| טלוויזיה | בת הים הקטנה (1992–1994) • אלאדין (1994–1995) • תשיר לי סיפור עם בל (1995–1997) • פלונטר (2017–2020) • בת הים הקטנה בשידור חי! (2019) • אריאל (2024) |
| אלבומים | מועדפי נסיכות דיסני (2002) • הנסיכות של דיסני - אוסף השירים האולטימטיבי (2004) • מסיבת התה של נסיכות דיסני (2005) • נסיכת דיסני האולטימטיבית (2006) • הנסיכה דיסנימניה (2008) |
| ספין־אוף | 

|  |  |
| --- | --- |
| היורשים | היורשים (2015) • היורשים 2 (2017) • היורשים 3 (2019)​ • היורשים: החתונה המלכותית (2021)​ • היורשים: עלייתה של רד (יפורסם בהמשך) |
| אחרים | הנסיכה סופיה הראשונה (2013–2018) • חבורת 7ג' (2014–2016) • אלנה והסוד של אוולור (2016) • אלנה מאוולור (2016–2020) |

 |
| מדיה | אם אתה יכול לחלום (2004) • Kilala Princess‏ (2005–2008) • מסיבת הפיראטים והנסיכה של מיקי (2007–2009) • הנסיכות של דיסני - מסע מכושף (2007) • הנסיכות של דיסני - תכשיטים קסומים (2007) • Kingdom Hearts‏ (2002–2020) • הנסיכות של דיסני - ספרי סיפורים קסומים (2011) • The Glow‏ (2011) • הנסיכות של דיסני - הרפתקאות האגדות שלי (2012) • ארמון החיות (2015–2017) • ראלף שובר את האינטרנט​ ​(2018) |

| סרטי אולפני ההנפשה של וולט דיסני |
| --- |
| סדרת סרטי ההנפשה הקלאסיים | שלגיה ושבעת הגמדים (1937) • פינוקיו (1940) • פנטסיה (1940) • דמבו הפיל המעופף (1941) • במבי (1942) • סלודוס אמיגוס (1942) • שלושת הקבלרוס (1944) • הבה לי מוזיקה (1946) • חופשי ומאושר (1947) • עת הזמיר (1948) • הרפתקאות איכבוד ומר טוד (1949) • סינדרלה (1950) • עליסה בארץ הפלאות (1951) • פיטר פן (1953) • היפהפייה והיחפן (1955) • היפהפייה הנרדמת (1959) • על כלבים וגנבים (1961) • החרב באבן (1963) • ספר הג'ונגל (1967) • חתולים בצמרת (1970) • רובין הוד (1973) • הרפתקאותיו של פו הדב (1977) • הרפתקאות ברנרד וביאנקה (1977) • השועל והכלבלב (1981) • הקדירה השחורה (1985) • הרפתקאותיו של סופר בלש (1986) • אוליבר וחבורתו (1988) • בת הים הקטנה (1989) • ברנרד וביאנקה במבצע אוסטרליה (1990) • היפה והחיה (1991) • אלאדין (1992) • מלך האריות (1994) • פוקהונטס (1995) • הגיבן מנוטרדאם (1996) • הרקולס (1997) • מולאן (1998) • טרזן (1999) • פנטסיה 2000 (1999) • דינוזאור (2000) • הקיסר נפל על הראש (2000) • אטלנטיס: האימפריה האבודה (2001) • לילו וסטיץ' (2002) • כוכב המטמון (2002) • אחי הדוב (2003) • מרד החיות (2004) • צ'יקן ליטל (2005) • לפגוש את הרובינסונים (2007) • בולט (2008) • הנסיכה והצפרדע (2009) • פלונטר (2010) • פו הדב (2011) • ראלף ההורס (2012) • לשבור את הקרח (2013) • 6 גיבורים (2014) • זוטרופוליס (2016) • מואנה (2016) • ראלף שובר את האינטרנט (2018) • לשבור את הקרח 2 (2019) • ריה והדרקון האחרון (2021) • אנקאנטו (2021) • עולם מוזר (2022) |
| סרטים עתידיים | המשאלה (2023) • לשבור את הקרח 3 • זוטרופוליס 2 |
| סרטי הנפשה בהפקת אולפני דיסניטון | אגדות ברווזים הסרט: אוצר המנורה האבודה (1990) • שובו של ג'אפר (1994) • גופי: הסרט (1995) • אלאדין ומלך הגנבים (1996) • פו הדב: ההרפתקה הגדולה ביותר (1997) • היפה והחיה 2: חורף קסום (1997) • היפה והחיה: עולמה הקסום של בל (1998) • פוקהונטס 2: מסע לעולם חדש (1997) • מלך האריות 2 (1998) • מיקי מאוס: היה היה בחג המולד (1999) • פו הדב: עונות של נתינה (1999) • טיגר: הסרט (2000) • גופי הולך לקולג' (2000) • בת הים הקטנה 2 (2000) • היפהפייה והיחפן 2 (2001) • פיטר פן 2 (2002) • סינדרלה 2 (2002) • הגיבן מנוטרדאם 2: סוד הפעמון (2002) • שנה טובה מפו הדב (2002) • על כלבים וגנבים 2: הרפתקאות פאטץ' בלונדון (2003) • ספר הג'ונגל 2 (2003) • חזרזיר: הסרט (2003) • אטלנטיס: שובו של מיילו (2003) • מלך האריות 3 (2004) • פו הדב: האביב של רו (2004) • מיקי, דונלד, גופי: שלושת המוסקטרים (2004) • חג המולד של מיקי מאוס (2004) • מולאן 2 (2004) • פו הדב: סיפורו של פיל נפיל (2005) • טרזן 2 (2005) • לילו וסטיץ' 2 (2005) • פו הדב: סיפור ליל כל הקדושים של פיל נפיל (2005) • הקיסר נפל על הראש 2 (2005) • במבי 2 (2006) • אחי הדוב 2 (2006) • השועל והכלבלב 2 (2006) • סינדרלה 3: אהבת אמת (2007) • הנסיכות של דיסני - סיפורים מכושפים (2007) • בת הים הקטנה 3 (2008) • טינקרבל (2008) • טינקרבל והאוצר האבוד (2009) • טינקרבל והסוד הקסום (2010) • טינקרבל וסוד הכנפיים (2012) • מטוסים (2013) • טינקרבל ופיית הפיראטים (2014) • מטוסים 2: לוחמי האש (2014) • טינקרבל ואגדת לעולם לא (2015) |
| Disney Television Animation | להציל את החופש הגדול (2001) • לירוי וסטיץ' (2006) • משמר האריות - השאגה חוזרת (2015) |
| סרטי לייב אקשן/שילוב עם הנפשה | הדרקון הסרבן (1941) • ניצחון באמצעות כוח אווירי (1943) • שירת הדרום (1946) • כה יקר ללבי (1948) • מרי פופינס (1964) • המיטה המעופפת (1971) • חברי הדרקון אליוט (1977) • מי הפליל את רוג'ר רביט (1988) • ג'יימס והאפרסק הענק (1996) • ליזי מקגוויר ממריאה לרומא (2003) • מכושפת (2007) • מרי פופינס חוזרת (2018) |